Псалъэжьхэр шэрыуэу къагъэсэбэп
Бахъсэн куейм хыхьэ Ислъэмей къуажэм дэт курыт еджапIэ №3-м иджыблагъэ щекIуэкIащ адыгэбзэмрэ ди хабзэмрэ я махуэшхуэ. «Си бзэ — си псэ, си дуней» республикэпсо зэпеуэм хиубыдэу екIуэкI зэхьэзэхуэхэм хэтыну жэрдэм зыщIа Къаскъул Иринэ зи унафэщI школым и егъэджакIуэхэмрэ абыхэм я гъэсэн цIыкIухэмрэ къэпщытакIуэ гупым хэтхэр гуапэу ирагъэблэ-гъат.
ЕджапIэ дыхьэпIэм деж абыхэм шууэ къащыпежьат адыгэ фащэхэр зыщыгъ щIалэхэр. Абдежым лэкъум щагъажьэрти, хуейр бгъэдыхьэурэ къищтэрт. Адыгэ джэгукIэхэм дихьэха щIалэхэм я къару ягъэунэхурт. ДэнэкIи адыгэ макъамэ къыщыIурт. ЕджапIэ щIыхьэпIэм деж щегъэувэкIа Iэнэхэр адыгэ шхыныгъуэхэмкIэ узэдат.
Мы махуэм еджапIэм щагъэлъэгъуа дерс зэIухахэм ящыщ дэтхэнэри лъэпкъ хабзэр, щэнхабзэр, нарт хъыбархэр я лъабжьэу ягъэхьэзырат. А Iуэхугъуэхэр IэкIуэлъакIуэу хагъэзэгъащ литературэ, химие, биологие, технологие урокхэм. Лъэпкъ хабзэмрэ тхыдэмрэ фIыуэ зэрыщыгъуазэм дэщIыгъуу, абыхэм къагъэлъэгъуащ предмет, щIэныгъэ зэмылIэужьыгъуэхэм я зэпыщIэныгъэр еджакIуэхэм я пащхьэ дерс зэхуэмыдэхэмкIэ иплъхьэ зэрыхъуну щIыкIэхэр. Школым къегъэщIылIа сабий садым и гъэсэн цIыкIухэм я утыку итыкIэ дахэр, адыгэ IуэрыIуатэм и пкъыгъуэхэу псынщIэрыпсалъэхэр, къуажэхьхэр, псалъэжьхэр шэрыуэу къызэрагъэсэбэпыр хьэщIэхэм псом хуэмыдэу гъэщIэгъуэн ящыхъуащ.
Махуэшхуэм и кIэухыу къагъэлъэгъуащ классщIыб лэжьыгъэ. КъэпщытакIуэхэм къабгъэдэкIыу Вындыжь Марие фIыщIэ яхуищIащ махуэшхуэр къызэзыгъэпэщахэм, куей администрацэм, сабийхэм я адэ-анэхэм.
ЩОДЖЭН Iэминат.
